**ՊԵՏԱԿԱՆ ՓՈՐՁԱԳԻՏԱԿԱՆ ԵԶՐԱԿԱՑՈՒԹՅՈՒՆ**

**«Հայաստանի Հանրապետության Շիրակի մարզի Գյումրի համայնքի ավագանու 2022 թվականի դեկտեմբերի 09-ի N 255-Ն որոշման մեջ լրացումներ կատարելու մասին» Հայաստանի Հանրապետության Շիրակի մարզի Գյումրի համայնքի ավագանու որոշման նախագծի վերաբերյալ**

***«Հայաստանի Հանրապետության Շիրակի մարզի Գյումրի համայնքի ավագանու 2022 թվականի դեկտեմբերի 09-ի N 255-Ն որոշման մեջ լրացումներ կատարելու մասին» Հայաստանի Հանրապետության Շիրակի մարզի Գյումրի համայնքի ավագանու որոշման նախագծի վերաբերյալ հայտնում ենք հետևյալը.***

1. Նախագծին կից ներկայացված հավելվածով լրացվող «հավելված N 11»-ի (այսուհետ՝ Հավելված) 4-րդ կետի համաձայն՝ *«Թույլտվություն ստանալու համար հայտատուն համայնքի ղեկավարին ներկայացվող հայտի հետ պետք է ներկայացնի նաև իրավաբանական անձի կամ անհատ ձեռնարկատիրոջ* ***պետական գրանցման վկայականի լուսապատճեն****, անձնագրի լուսապատճեն, «Տեղական տուրքերի և վճարների մասին» օրենքին համապատասխան գանձվող* ***տեղական տուրքի վճարման անդորրագրի լուսապատճեն****:»*

Միևնույն ժամանակ Հավելվածի 6-րդ կետի համաձայն՝ *«Թույլտվություն տալու հետ միաժամանակ, «Տեղական տուրքերի և վճարների մասին» օրենքին համապատասխան,* ***հայտատուից գանձվում է տեղական տուրք:»:***

Այս առումով նախ և առաջ հարկ ենք համարում նշել, որ 4-րդ կետում «պետական գրանցման վկայականի լուսապատճեն» բառերը անհրաժեշտ է փոխարինել «գրանցման համարը» բառերով՝ նկատի ունենալով «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքի 3-րդ հոդվածի 1-ին մասի 19.1 կետը, ըստ որի՝ «*անձը նույնականացնող տվյալներ՝ ֆիզիկական անձի համար՝ անուն, ազգանուն, անձնագրի կամ նույնականացման քարտի համար, հանրային ծառայությունների համարանիշ կամ հանրային ծառայությունների համարանիշ չստանալու վերաբերյալ տեղեկանքի համար, հաշվառման կամ բնակության վայրի հասցե, անհատ ձեռնարկատիրոջ համար՝ անուն, ազգանուն, պետական հաշվառման համար, հաշվառման վայրի հասցե, իրավաբանական անձի համար՝ իրավաբանական անձի անվանում,* ***գրանցման համար,*** *գտնվելու վայրի հասցե»:*

Միևնույն ժամանակ հարց է առաջանում, թե 6-րդ կետի համաձայն թույլտվություն տալու հետ միաժամանակ ինչ տեղական տուրք է գանձվելու հայտատուից, այն դեպքում, երբ վերջինս թույլտվություն ստանալու համար արդեն իսկ ներկայացնում է տեղական տուրքի վճարման անդորրագրի լուսապատճենը, որը վկայում է այն մասին, որ տեղական տուրքը վճարված է:

Սույն դիտողությունը վերաբերում է նաև Նախագծին կից ներկայացված հավելվածով լրացվող «հավելված N 12»-ի 4-րդ և 6-րդ կետերին:

2. Հավելվածի 9-րդ կետի համաձայն՝ *«Թույլտվություն ստանալու մասին հայտը մերժվում է, եթե հայտատուի կողմից չի կատարվել «Տեղական տուրքերի և վճարների մասին» օրենքին համապատասխան տեղական տուրքը:»:*

Այս առումով հարկ ենք համարում նշել հետևյալը.

Նկատի ունենալով այն հանգամանքը, որ 2021 թվականի դեկտեմբերի 3-ի թիվ 268-Ն որոշմամբ նախատեսված են Գյումրի համայնքի վարչական տարածքում գտնվող քաղաքացիական հոգեհանգստի (հրաժեշտի) ծիսակատարության ծառայությունների իրականացման և մատուցման համար նախատեսված շենքերին և շինություններին ներկայացվող սահմանափակումները, պահանջները ու պայմանները, գտնում ենք, որ բացի վերոնշյալ մերժման հիմքն անհրաժեշտ է նախատեսել նաև վերոնշյալ որոշմամբ սահմանված պայմաններին և պահանջներին համապատասխան մերժման հիմքեր:

Սույն դիտողությունը վերաբերում է նաև Նախագծին կից ներկայացված հավելվածով լրացվող «հավելված N 12»-ի 9-րդ կետին:

3. Նախագծին կից ներկայացված «Ձև N 1»-ի «Հայտատու իրավաբանական անձի կամ անհատ ձեռնարկատիրոջ լրիվ անվանումը, կազմակերպաիրավական ձևը, գտնվելու վայրը, հարկ վճարողի հաշվառման համարը» նախադասությունը անհրաժեշտ է համապատասխանեցնել «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքի 3-րդ հոդվածի 1-ին մասի 19.1 կետի պահանջներին:

Սույն դիտողությունը վերաբերում է նաև Նախագծի մյուս նույնանման կարգավորումներին:

4. Նախագծին կից ներկայացված «Ձև 2»-ի 4-րդ կետում հասկանալի չէ, թե ինչ վաճառքի թույտվության մասին է խոսքը, ուստի գտնում ենք, որ նշված դրույթը վերաձևակերպման կարիք ունի:

Սույն դիտողությունը վերաբերում է նաև Նախագծին կից ներկայացված հավելվածով լրացվող «հավելված N 12»-ի «Ձև N 2»-ի 4-րդ կետին:

**Իրավական ակտերի փորձաքննության**

**գործակալության պետ`**



**ԷՄԻԼՄԱՐԳԱՐՅԱՆ**